感石榴二十韻
作者：元稹
朝代：唐

paragraphs: 何年安石國，萬里貢榴花。
迢遞河源道，因依漢使槎。
酸辛犯蔥嶺，顦顇涉龍沙。
初到摽珍木，多來比亂麻。
深拋故園裏，少種貴人家。
唯我荆州見，憐君胡地賒。
從教當路長，兼恣入檐斜。
綠葉裁煙翠，紅英動日華。
新簾帬透影，疎牖燭籠紗。
委作金爐燄，飄成玉砌瑕。
乍驚珠綴密，終誤繡幃奢。
琥珀烘梳碎，燕支嬾頰塗。
風翻一樹火，電轉五雲車。
絳帳迎宵日，芙蕖綻早牙。
淺深俱隱映，前後各分葩。
宿露低蓮臉，朝光借綺霞。
暗虹徒繳繞，濯錦莫周遮。
俗態能嫌舊，芳姿尚可嘉。
非專愛顏色，同恨阻幽遐。
滿眼思鄉淚，相嗟亦自嗟。